Vragmotor met onwettige immigrante voorgekeerDie vragmotor. Foto: Verskaf. Die polisie in Westernburg buite Polokwane het vroeg Woensdagoggend ŉ koeriervragmotor met 87 ongedokumenteerde Malawiese burgers binne onderskep. Kol. Moatshe Ngoepe, woordvoerder van die polisie, het gesê die vragmotorbestuurder is in hegtenis geneem vir omkopery, asook ander moontlike aanklagte wat nog teen hom aanhangig gemaak kan word. “Dit kom ná ŉ voorval waartydens die vragmotor versuim het om gehoor te gee aan ŉ padverkeersteken by die Polokwane-verkeersbeheersentrum,” het Ngoepe gesê. Verkeerspolisie het die vragmotor gevolglik voorgekeer en die 87 Malawiese burgers aangetref. “Die bestuurder is onmiddellik in hegtenis geneem en die polisie het begin met hul aanvanklike ondersoek. Daar is vasgestel die voertuig was op pad van Malawi na Durban,” het Ngoepe gesê. Ngoepe het aan Maroela Media bevestig die Malawiërs word tans aangehou en sal in terme van die Wet op Immigrasie aangekla word. “Hulle sal later terug na hul land gedeporteer word.” Die bestuurder van die vragmotor sal binnekort in die Polokwane-landdroshof verskyn. Die ondersoek duur voort.